Pius 7.
Pius 7., Barnaba Luigi, greve af Chiaramonti, 14.8.1742-20.8.1823, pave fra 1800. Hans valg til pave foregik i Venezia, da hans forgænger var død i fransk fangenskab efter Napoleon 1.s erobring af Rom og opløsning af Kirkestaten. Pius 7. viste stor imødekommenhed over for Napoleon, men måtte 1809-14 også i fransk fangenskab. På Wienerkongressen 1815 opnåede han Pavestatens genoprettelse. I 1814 genoprettede han jesuitterordenen, og gennem konkordater med en række stater sikrede han ordnede kirkelige forhold efter Revolutionskrigenes kaos. Han var en stor kunstmæcen; lutheraneren Thorvaldsen har skabt hans gravmæle i Peterskirken.